Twee vas oor onwettige sigarette | Maroela Media
Die polisie in die Vrystaat het twee mans in hegtenis geneem vir die besit van onwettige sigarette met ŉ waarde van meer as R1,2 miljoen.
Konst. Mosili Ntsika, woordvoerder van die polisie, het gesê die twee mans is laat Vrydagmiddag in hegtenis geneem tydens ŉ padblokkade op die N1 buite Bloemfontein. Volgens Ntsika het die mans in ŉ Iveco-paneelwa met Gauteng-nommerplate gery toe hulle by die padblokkade van die pad af getrek is.
Die paneelwa is deursoek en daar is op 7 500 kartonhouers onwettige sigarette beslag gelê. Die twee mans, 32 en 51 jaar oud, het glo gesê hulle vervoer die sigarette van ŉ pakhuis in Gauteng na ŉ winkel in die Oos-Kaap.
“Die mans is versoek om al die behoorlike dokumente te verskaf, maar het ŉ vervalste faktuur ten bedrae van R1 244 965,50 voorgelê,” het Ntsika gesê. “Die mans is in hegtenis geneem op aanklag van bedrog en die besit van vermoedelik gesteelde goedere.” Die verdagtes sal binnekort in die hof verskyn.
Hierdie tipe gebeure is GREAT vir ons land.
Die strawwe moet net ordentlik toegepas word!
Sal die doodstraf nie ook ons land in n kort tydjie weer help regruk nie?!
Waar daar ‘n rokie is is daar waarskynlik ‘n vuurtjie.